Hamfaraveðrið í Ísafjarðardjúpi 1968

Hamfaraveðrið í Ísafjarðardjúpi 1968 var óveður sem gekk yfir Ísafjarðardjúp 3-5. febrúar 1968. Fleiri tugir breskra og íslenskra togara leituðu vars í Ísafjarðardjúpi þegar óveður gekk yfir Vestfirði. Mikil ísing hlóðst upp á skipunum og börðust áhafnir þeirra alla nóttina við að berja af ís til að bjarga skipunum. Breski togarinn Ross Cleveland og íslenski vélbáturinn Heiðrún II fórust í djúpinu í óveðrinu og breski togarinn Notts County strandaði við Snæfjallaströnd með þeim afleiðingum að 26 sjómenn fórust á skipunum þremur en 19 björguðust. Fjöldi annara skipa lentu í miklum hremmingum, þar á meðal Hug­rún­ ÍS-7, sem var síðasta skipið til að komast til hafnar í óveðrinu.

Skip sem lentu í óveðrinu
Talsverður fjöldi breskra og íslenskra skipa lenti í óveðrinu. Sökum fjölda þeirra var talin mikil hætta á ásiglingum þar sem radar búnaður flestra skipa var óvirkur vegna ísingar og útsýni lítið sem ekkert. Hér fyrir neðan má finna þau skip sem helst hefur verið fjallað um í tengslum við óveðrið.

Ross Cleveland

Ross Cleveland var breskur togari frá Hull. Hann hvolfdi og sökk úti fyrir Arnarnesi við Skutulsfjörð að kvöldi sunnudagins 4. febrúar sökum ísingar. Þrír skipverjar komust í björgunarbát en einungis einn þeirra, Harry Eddom, var á lífi þegar bátinn rak á land í Seyðisfirði. Mikið fjölmiðlafár varð hjá breskum dagblöðum þegar fréttist af björgun hans og lenti Úlfur Gunnarsson, yfirlæknir á Ísafirði, í handalögmálum við blaðamenn þegar þeir reyndu að brjóta sér leið inn á sjúkrahúsið þar sem Eddom lá.

Heiðrún II

Heiðrún II var vélbátur frá Bolungarvík. Áhöfn bátsins sigldi úr Bolungarvíkurhöfn, stuttu á eftir Hug­rún­ ÍS-7, eftir að hann tók að slitna frá bryggju. Síðast heyrðist frá bátnum um klukkan eitt um nóttina en hann fannst hvergi þegar varðskipið Óðinn leitaði að því þar sem talið er að það hafði verið í vari. Sex manns fórust með bátnum, þar af skipstjórinn og tveir synir hans.

Notts County

Notts County var breskur togari. Hann strandaði við Snæfjallaströnd en varðskipið Óðinn bjargaði 18 af 19 manna áhöfn skipsins.

Hug­rún­ ÍS-7
Hug­rún­ ÍS-7 var 200 tonna vélbátur frá Bolungarvík. Báturinn sigldi úr Bolungarvíkurhöfn með Há­v­arð Ol­geirs­son, skipstjóra, og Bjarna Benediktsson, 18 ára annan vélstjóri, um borð. Báturinn komst við illan leik í höfn á Ísafirði að morgni 4. febrúar.

Varðskipið Óðinn
Áhöfnin á varðskipinu Óðinn vann mikið þrekvirki á meðan óveðrinu stóð en það kom bæði að björgun áhafnar Notts County og leitinni að Heiðrúnu II. Sigurður Þ. Árnason, skipherra á Óðni, var seinna sæmd­ur bresku OBE-orðunni (enska: Officer of the Most Excell­ent Or­der of the Brit­ish Empire) fyr­ir björg­un skip­verj­anna af Notts County og stýrimennirnir Sig­ur­jón Hann­es­son og Pálmi Hlöðvers­son hlutu þá hvor um sig orðuna The Sea Gall­antry Me­dal of Gold.

Í öðrum miðlum
Útvarpsþáttaröðin Hyldýpi í umsjón Höllu Ólafsdóttur og Birgis Olgeirssonar á RÚV fjallar um óveðrið.
Útkall í Djúpinu, bók frá 2001 eftir Óttar Sveinsson.

Tilvísanir

Flokkur:1968
Flokkur:Ísafjarðardjúp
Flokkur:Sjóslys við Ísland